মন্ত্রী বলেন, বাংলাদেশ এখন খাদ্যে স্বয়ংসম্পন্ন। দেশের চাহিদা মিটিয়ে বাংলাদেশ এখন চাল রপ্তানি করছে। যুদ্ধবিধ্বস্ত স্বাধীন বাংলাদেশের হাল ধরে বঙ্গবন্ধু শেখ মুজিবুর রহমান সুজলা-সুফলা একটি সুন্দর দেশ গড়ার ঘোষণা দিয়েছিলেন। আজ তারই যোগ্য কন্যা জননেত্রী প্রধানমন্ত্রী শেখ হাসিনার সুদূরপ্রসারি পরিকল্পনা ও দক্ষ ব্যবস্থাপনার মাধ্যমে বঙ্গবন্ধুর সেই স্বপ্নের বাস্তবায়ন হয়েছে। একসময় দেশের সাড়ে সাত কোটি মানুষের খাদ্যের অভাব ছিল। আজ দেশের ১৬ কোটি মানুষের খাদ্যের অভাব নেই। এখন ৩০ থেকে ৪০ লাখ মে. টন চাল রপ্তানি করতে পারবে বাংলাদেশ। অনুষ্ঠানের বিশেষ অতিথির বক্তৃতায় কৃষিমন্ত্রী মতিয়া চৌধুরী বলেন, প্রধানমন্ত্রী শেখ হাসিনার দিক নির্দেশনায় বাংলাদেশ এগিয়ে যাচ্ছে। ফলেও বাংলাদেশ স্বয়ংসম্পন্ন হতে যাচ্ছে। আগের চেয়ে এখন অনেক বেশি ফল বাংলাদেশে উৎপাদিত হচ্ছে। বিজ্ঞানীদের আন্তর্জাতিক চাহিদা মোতাবেক ফলের জাত উদ্ভাবন করতে হবে। ফল প্রক্রিয়াকরণ আধুনিক করতে হবে। বাংলাদেশের ফল রপ্তানি যোগ্য করে তুলতে হবে। দেশের মানুষের পুষ্টির চাহিদা পূরণের জন্য ফলের উৎপাদন বৃদ্ধি করতে হবে। ফল রপ্তানি করে বিপুল পরিমাণ বৈদেশিক মুদ্রা অর্জন করা সম্ভব।